## Nr. 11013/14.05.2025

REGULAMENT DE ORGANIZARE ŞI FUNCŢIONARE A

COMISIEI DE ETICĂ UNIVERSITARĂ A

UNIVERSITĂŢII PETROL-GAZE DIN PLOIEŞTI

**COD: R 01-05**

# REGULAMENT

## APROBAT

**Președinte Senat**

**Prof.univ.dr.habil. Aurelia Pătrașcu**

|  |  |  |  |
| --- | --- | --- | --- |
|  | **Prenumele şi Numele** | **Semnătura** | **Data** |
| Verificat - Președintele comisiei pentru activitatea didactică şi managementul calităţii a Senatului | Prof.univ.dr.Anca-Mihaela Dobrinescu |  | 19.06.2025 |
| Elaborat – Președinte Comisie de etică universitară | Prof.univ.dr.ing. Dorin Bomboş |  | 14.05.2025 |

|  |  |
| --- | --- |
| **EDIŢIA: 5** | **REVIZIA: 0 1 2 3 4 5** |

**Acest document a fost avizat în Comisia de monitorizare la data de 28.05.2025 și aprobat în ședința Senatului universitar din data de 19.06.2025**

**Intră în vigoare la data aprobării în Senatul Universităţii Petrol-Gaze din Ploieşti**

**LISTA REVIZIILOR**

|  |  |  |  |  |
| --- | --- | --- | --- | --- |
| **Simbol Revizie/ Data** | **Ediţie/ Revizie** | **Cap./ Pag.** | **Conţinutul reviziei** | **Responsabilităţi** |
| **Elaborat** | **Verificat** | **Aprobat** |
| -/14.05.2025 | 5/0 | - | Elaborare inițială | Prof. univ. dr. ing. Dorin Bomboş | Prof. univ. dr. Anca Mihaela Dobrinescu | Prof. univ. dr.habil. Aurelia Pătrașcu |

# CUPRINS

[CADRUL LEGAL 4](#_bookmark0)

[CAPITOLUL I.](#_bookmark1) [DISPOZIȚII GENERALE](#_bookmark2) 4

[CAPITOLUL II.](#_bookmark3) [COMPETENȚE](#_bookmark4) ȘI ATRIBUȚII................................................................................7

[CAPITOLUL III.](#_bookmark5) [ORGANIZAREA ȘI FUNCȚIONAREA COMISIEI DE ETICĂ](#_bookmark6) 8

[CAPITOLUL IV PROCEDURA DECIZIONALĂ](#_bookmark7) 9

[CAPITOLUL V.](#_bookmark8) [SANCŢIUNI REFERITOARE LA ÎNCĂLCAREA ETICII UNIVERSITARE ŞI](#_bookmark9) [A BUNEI CONDUITE ÎN CERCETARE](#_bookmark9).........................................................................................12

[CAPITOLUL VI.](#_bookmark10) [CONFIDENŢIALITATEA](#_bookmark11)...................................................................................13

[CAPITOLUL VII.](#_bookmark12) [DISPOZIŢII FINALE](#_bookmark13).......................................................................................... 13

# CADRUL LEGAL

• Legea Învățământului Superior nr.199/2023, cu modificările și completările ulterioare;

• Legea nr. 183 din 10 iunie 2024 privind statutul personalului de cercetare, dezvoltare şi inovare;

• ORDIN nr. 6869 / 2024 pentru aprobarea Regulamentului-cadru privind organizarea și funcționarea comisiilor de etică universitară;

• ORDIN Ministerul Educației și Cercetării nr. 5760 din 08.08.2024 privind organizarea și funcționarea CNATDCU;

• ORDIN nr. 3.020/ 2024 pentru aprobarea Regulamentului-cadru privind studiile universitare de doctorat;

• H.G.nr. 305/2024 pentru aprobarea Codului-cadru de etică şi deontologie universitară;

• ORDIN nr. 4.783/2017 privind aprobarea Regulamentului de organizare şi funcţionare a Consiliului de etică şi management universitar;

• Adresa Consiliului de etică şi management universitar nr. 85/CEMU din 07.06.2024, înregistrată la Ministerul Educaţiei cu nr. 555/GP din 07.06.2024;

• Hotărârea Guvernului nr. 731/2024 privind organizarea şi funcţionarea Ministerului Educaţiei, cu modificările ulterioare, Art. 13 alin. (3);

• LEGEA nr. 296 / 27. 11. 2024;

• Hotărârea Guvernului nr. 27 / 31 01. 2025;

• Carta Universităţii Petrol-Gaze din Ploiești.

#

# CAPITOLUL I

# DISPOZIȚII GENERALE

**Art.1**

(1) Rectorul Universității Petrol-Gaze din Ploiești (denumită în continuare UPG) aprobă prin decizie componenţa Comisiei de etică în baza propunerii Consiliului de administraţie şi a avizului dat de Senatul universitar. Membrii comisiei sunt persoane cu prestigiu profesional. Secretarul Comisiei de Etică este numit prin decizia rectorului.

(2) Numărul membrilor comisiei de etică este de șapte din care cinci, adică mai puțin de 75% sunt cadre didactice şi de cercetare şi doi, adică minimum 25% sunt studenţi.

(3) Din Comisia de etică universitară nu pot face parte persoane care:

a) deţin funcţia de preşedinte al Senatului universitar, rector, prorector, decan, prodecan director general administrativ, director de departament, director de filiala, director de extensie si nici de director de unitate de cercetare-dezvoltare, de proiectare sau de microproducție în instituția de învățământ superior;

b) au încălcat normele de etică şi deontologie universitară.

(4) În cazul în care o persoană validată în aceste comisii se află în situaţia prevăzută la alin. (3) lit. a), aceasta are la dispoziţie 15 zile lucrătoare în care să iasă din situaţia de incompatibilitate.

**Art.2**

(1) În cadrul Comisia de Etică Universitară funcționează o subcomisie dedicată eticii cercetării (SEC). Aceasta urmărește implementarea politicilor de etică în cercetare, în conformitate cu prevederile art. 162 alin. (3) din Legea învățământului superior nr. 199/2023, cu modificările și completările ulterioare și cu reglementările eticii cercetării științifice care trebuie să acopere următoarele aspecte: publicarea şi autoratul, respectarea demnității participanților la cercetare, gestionarea datelor de cercetare, colaborarea, conflictele de interese, frauda, asigurarea unor medii eficiente de cercetare, precum şi prevenirea prejudiciului în cercetare şi inovare.

(2) SEC funcționează în conformitate cu prevederile legislației interne, precum și cu prevederile din Carta Universității Petrol-Gaze din Ploiești, Cartei Europene a Cercetătorilor și Codului de conduită european pentru integritatea cercetării.

(3) Din SEC fac parte trei cadre didactice, unul din domeniul științelor inginerești, unul din domeniul economic și unul din domeniul științelor umaniste și un student desemnat cu precădere din rândul doctoranzilor sau masteranzilor, ales de către studenții din Comisia de Etică Universitară. Unul din cele 3 (trei) cadre didactice îndeplinește funcția de coordonator al SEC. În caz de demisie, incompatibilitate sau incapacitate a unui membru al SEC, președintele Comisiei de Etică Universitară propune un alt membru pentru completarea componenței SEC.

(4) Etica cercetării științifice reprezintă totalitatea principiilor, valorilor și regulilor morale pe care cadrele didactice și cercetătorii trebuie să le respecte pe tot parcursul procesului de cercetare.

(5) Principiile care stau la baza eticii în cercetare se referă la:

a) Asigurarea calității cercetării în etapele de proiectare, desfășurarea metodologiei, analiza și folosirea resurselor;

b) Onestitate în realizarea, raportarea și comunicarea rezultatelor cercetării într-un mod transparent, echitabil, complet și nepărtinitor.

c) Respectul față de colegi, participanții la cercetare, subiecții cercetării, societate, ecosisteme, patrimoniul cultural și mediu.

d) Responsabilitatea pentru cercetare privind gestionarea și organizarea acesteia.

(6) Activitatea de cercetare-dezvoltare care implică subiecți umani sau specia umană în ansamblu, animale, mediul natural, organizarea democratică a societății și patrimoniul cultural trebuie să se desfășoare astfel încât să nu suporte consecințele negative ale procesului de cercetare științifică, pe termen scurt, mediu sau lung.

(7) În activitatea de cercetare-dezvoltare trebuie:

- să se manifeste respect față de ființa și demnitatea umană și să prevenită sau să reducă la minim suferința animalelor;

- să se aibă în vedere ocrotirea și refacerea mediului natural și a echilibrului ecologic, asigurându-se protecția față de eventualele agresiuni produse de știință și tehnologie.

(8) SEC funcționează ca evaluator independent al activităților de cercetare desfășurate de către cadrele didactice și de cercetare din Universitatea Petrol-Gaze din Ploiești, la cererea acestora. Solicitarea se formulează în scris și se înregistrează la registratura Universității Petrol-Gaze din Ploiești.

(9) Atribuțiile SEC sunt următoarele:

a) Eliberează avize de etică pentru activitățile de cercetare, la cererea cadrelor didactice și de cercetare din Universitatea Petrol-Gaze din Ploiești.

b) Monitorizează activitățile de cercetare aflate în implementare din punct de vedere al respectării standardelor de etică a cercetării, la solicitarea cadrelor didactice și de cercetare.

(10) Tipurile de cercetare pentru care se poate solicita evaluarea și avizarea sunt:

a) Studiile/cercetările care implică subiecți umani și care îndeplinesc cel puțin unu din următoarele criterii:

- Accesul la informații personale prin chestionare, interviuri sau alte forme de culegere a informațiilor;

- Folosirea primară de date (date care au fost colectate pentru obiectivele cercetării) de identificare sau referitoare la sănătatea subiecților implicați;

- Utilizarea secundară de date (date care au fost colectate în alte scopuri decât cercetarea) de identificare sau despre sănătatea subiecților implicați;

- Studiile de caz în cadrul cărora, plecând de la observarea unei serii de subiecți, se recurge la extrapolarea sau generalizarea datelor culese și pentru care există intenția de publicare a rezultatelor.

b) Studiile/cercetările care implică subiecți vulnerabili, respectiv persoane care nu au capacitatea de a lua decizii pe deplin informate și raționale pentru sine și/sau cărora le lipsește capacitatea necesară pentru a-și urmări și proteja propriile interese.

(11) SEC se întrunește în ședință la solicitarea coordonatorului și comunică, în scris, Comisiei de Etică Universitară decizia emisă în cel mult 5 zile calendaristice de la depunerea unei solicitări.

(12) Ședințele SEC se pot desfășura fizic sau online.

(13) Dacă activitățile de cercetare supuse evaluării se desfășoară în domenii pentru care SEC sau Comisia de Etică Universitară nu dispun de specialiști, se solicită opinia consultativă a unor experți din cadrul Universității Petrol-Gaze din Ploiești.

(14) Decizia argumentată a SEC cu privire la activitatea de cercetare se comunică, în scris, atât solicitantului cât și Comisiei de Etică Universitară, aceasta putând fi:

a) de aprobare, fără observații;

b) de aprobare, cu observații, atunci când sunt necesare corecții;

c) de respingere.

(15) Comisia de Etică Universitară se întrunește în cel mult 5 zile calendaristice de la primirea deciziei SEC.

(16) Decizia SEC se supune aprobării votului majorității simple a membrilor Comisiei de Etică Universitară.

(17) SEC poate decide anularea avizului în situația în care aprobarea s-a făcut cu observații, iar corecțiile nu fost efectuate de către solicitant până la întrunirea Comisiei de Etică.

(18) În situația în care solicitantul nu este de acord cu hotărârea Comisiei de Etică Universitară, o poate contesta la Consiliului Național de Etică a Cercetării Științifice, Dezvoltării Tehnologice și Inovării, în termen de 30 de zile de la comunicare.

**Art.3**

(1) Pentru a formula propunerea privind componenţa Comisiei de etică universitară, Consiliul de administraţie al UPG informează public comunitatea universitară, iar persoanele interesate să ocupe o poziţie în această comisie se pot adresa, în scris, rectorului Universității.

(2) Reprezentanţii studenţilor din Comisia de etică universitară sunt aleşi de către studenţii care fac parte din Senatul universitar. Studenţii au cel puţin un reprezentant în fiecare comisie.

(3) Membrii Comisiei de etică universitară, care comit fapte incompatibile cu calitatea pe care o au, sunt înlocuiţi respectând procedura parcursă la numirea acestora.

(4) În situaţia în care unul dintre membri este revocat sau se retrage din cadrul Comisiei de etică universitară, va fi numit un alt membru în termen de 15 zile, conform prevederilor alin. (1).

(5) Prin decizia prevăzută la Art. 2 alin. (1) se nominalizează şi un secretar al comisiei, care nu face parte dintre membrii acesteia şi care ţine evidenţa documentelor comisiei, asigură comunicarea dintre comisie şi persoanele implicate în problemele sesizate acesteia şi redactează procesele-verbale ale şedinţelor de lucru ale Comisiei de etică universitară. Secretarul comisiei nu are drept de vot.

**Art.4** Comisia de etică universitară acţionează independent faţă de orice altă structură sau persoană din cadrul UPG şi îşi elaborează regulamentul de organizare şi funcţionare propriu, respectiv propriile proceduri de lucru, care se aprobă prin hotărârea Senatului universitar.

**Art.5** Comisia de etică universitară îşi desfăşoară activitatea în spiritul Codului de etică şi deontologie universitară, parte integrantă a Cartei universitare.

**Art.6** Mandatul Comisiei de etică universitară este de 4 ani și intră în vigoare din momentul emiterii deciziei de numire, emisă de rectorul Universității.

# CAPITOLUL II

**COMPETENŢE ŞI ATRIBUŢII**

**Art.7**

(1) Atribuţiile Comisiei de etică universitară sunt prevăzute de Art.163 din Legea învăţământului superior nr. 199/2023, cu modificările şi completările ulterioare. Comisia de etică universitară are competenţa de a lua în discuţie toate actele petrecute în spaţiul universitar şi cele desfăşurate în afara acestuia, în măsura în care implică membrii propriei comunităţi universitare, în legătură cu normele de conduită profesională, aşa cum sunt detaliate în Codul de etică şi deontologie universitară.

**Art.8** Comisia de etică universitară are următoarele atribuţii:

**a)** la începutul anului universitar informează studenţii cu privire la rolul şi prevederile legale incidente eticii şi deontologiei universitare şi promovează eventualele modificări sau amendamente ale Codului de etică şi deontologie universitară;

**b)** verifică încălcările normelor de etică şi deontologie universitară prevăzute de prevederile legale în vigoare şi de regulamentele proprii ale UPG. Pentru îndeplinirea acestei atribuții, Comisia de etică universitară:

• primeşte şi evaluează validitatea sesizărilor şi a reclamaţiilor adresate;

• dacă reclamaţia este considerată validă (are temei), examinează sesizările referitoare la abaterile de la buna conduită, detaliate în Codul de etică şi deontologie profesională universitară;

• demarează investigaţii, cercetări, audieri în scopul strângerii de date privitoare la cazul/ cazurile care fac subiectul sesizărilor şi al reclamaţiilor;

• elaborează raportul de analiză pe baza investigaţiilor, a cercetărilor și a audierilor efectuate;

• în cazul constatării unor abateri de la normele de bună conduită, stabileşte una sau mai multe dintre sancţiunile prevăzute în prezentul regulament sau face recomandări fără aplicarea unei sancţiuni;

• comunică rectorului raportul de caz cu privire la faptele analizate, menţionând informaţiile/ datele care au stat la baza analizei şi a evaluării lor, punctele de vedere ale membrilor comisiei, în cazul în care au fost divergenţe de opinii, precum şi măsurile şi sancţiunile pe care le dispune;

• monitorizează punerea în aplicare, de către rector, a măsurilor şi sancţiunilor stabilite de comisie în urma soluţionării sesizărilor sau autosesizărilor, inclusiv a măsurilor şi sancţiunilor stabilite în urma contestaţiilor la Consiliul Naţional de Etică de pe lângă ME;

**c)** poate numi comisii de analiză pentru examinarea sesizărilor referitoare la abaterile de la buna conduită în activitatea de cercetare-dezvoltare;

**d)** elaborează un raport anual referitor la situaţia respectării eticii universitare şi a eticii activităţilor de cercetare, pe care îl prezintă rectorului şi Senatului universitar şi care se constituie document public. Raportul nu trebuie să conţină informaţii identificatoare pentru cazurile nedemonstrate, sesizările sau reclamaţiile respinse;

**e)** pregăteşte, prin membrii săi desemnaţi şi la solicitarea rectorului, materiale de instruire privind etica şi deontologia universitară, pe care le prezintă la convocările periodice de instruire a personalului din cadrul Universității;

**f)** notifică de urgenţă conducerea UPG cu privire la sesizările care fac obiectul legii penale şi pun la dispoziţia acesteia toate informaţiile pe care le deţin cu privire la sesizările respective. Pentru a analiza şi soluţiona abaterile de la normele de etică şi deontologie universitară Comisia de etică universitară are dreptul de a se autosesiza.

# CAPITOLUL III

**ORGANIZAREA ȘI FUNCȚIONAREA COMISIEI DE ETICĂ UNIVERSITARĂ**

**Art.9**

(1) Comisia de etică universitară se întruneşte ori de câte ori este nevoie, iar în cazul în care sunt depuse sesizări, se va întruni în termen de cel mult 5 zile lucrătoare de la înregistrarea acestora. La prima şedinţă a comisiei, după constituire, membrii aleg prin vot un preşedinte.

(2) Sesizările şi reclamaţiile anonime nu sunt luate în considerare cu excepția petițiilor anonime care se referă la cazurile de hărțuire pe criterii de sex ori de hărțuire morală.

(3) La şedinţele comisiei pot participa diferite persoane în calitate de invitaţi, iar prezenta consilierului juridic al UPG este obligatorie.

**Art.10**

(1) Orice persoană poate sesiza Comisia de etică universitară din UPG cu privire la săvârşirea unei fapte ce poate constitui abatere de la etica şi deontologia universitară. Sesizarea se face în scris sau online şi se înregistrează la registratura Universității.

(2) Toate sesizările primite la Comisia de etică universitară sunt înregistrate de către secretarul comisiei în registrul de corespondență al acesteia, indiferent dacă acestea sunt admisibile sau inadmisibile. Numărul de înregistrare al sesizării se comunică petenţilor, la adresa de contact menţionată.

(3) Identitatea autorului sesizării se păstrează confidenţială. La registratură, în registrul de intrări, la rubrica emitent se va completa „anonim”. Sesizarea este transmisă de registratură către secretarul comisiei. Sesizările depuse greşit se redirecţionează în maximum două zile lucrătoare către registratură.

(4) Orice sesizare primită la Comisia de etică universitară este supusă unui control al admisibilităţii. Pentru a fi admisibile, sesizările trebuie să conţină în mod cumulativ următoarele:

**a)** semnătura persoanei care formulează sesizarea cu exceptia sesizarilor care se referă la cazuri de hărţuire pe criteriu de sex ori de hărţuire morală.

**b)** datele de identificare a persoanei care formulează sesizarea: numele şi prenumele persoanei

fizice sau denumirea persoanei juridice, adresa acesteia, precum şi, după caz, adresa de corespondenţă, care poate fi şi o adresă de poștă electronică, cu exceptia sesizarilor care se referă la cazuri de hărţuire pe criteriu de sex ori de hărţuire morală.

**c)** o motivare argumentată privind nerespectarea normelor de etică şi deontologie universitară, cu exemple concrete şi cu indicarea considerentelor justificative şi a surselor de documentare.

(5)Sesizările care nu îndeplinesc criteriile de admisibilitate prevăzute la alin. (4) sunt respinse motivat ca inadmisibile de către comisie şi comunicate în termen de 5 zile lucrătoare la adresa indicată în sesizare. Persoana care nu a depus o sesizare admisibilă are dreptul de a relua demersul cu respectarea prevederilor alin. (4).

(6) Nerespectarea prevederilor referitoare la păstrarea confidenţialităţii identităţii autorului sesizării constituie abatere disciplinară.

**Art.11** Comisia de etică universitară se pronunţă în termen de 45 de zile calendaristice de la primirea sesizării, prin hotărâre motivată în baza unui raport, care se comunică persoanei cercetate şi persoanei care a formulat sesizarea. Termenul de 45 de zile nu este un termen de decădere din dreptul de a analiza sesizarea.

# CAPITOLUL IV

# PROCEDURA DECIZIONALĂ

**Art.12** Comisia de etică universitară se întruneşte ori de câte ori este nevoie pentru soluţionarea sesizărilor, sau a problemelor curente.

**Art.13** Dacă sesizarea/reclamația are temei şi se demarează procedura stabilită de Legea 206/2004, Comisia de etică universitară examinează sesizările/reclamaţiile referitoare la abaterile de la buna conduită, detaliate în Codul de etică şi deontologie universitară.

**Art.14**

(1) În cadrul procedurii de cercetare, membrii comisiei stabilesc modalitatea de lucru. Persoana cercetată este convocată în scris de către preşedintele comisiei, cu minimum 5 zile lucrătoare înaintea datei audierii, precizându-se obiectul, locul, data şi ora întrevederii.

(2)Neprezentarea persoanei cercetate la convocarea făcută, fără un motiv obiectiv, comunicat în scris, dă dreptul comisiei să continue analiza în vederea soluţionării sesizării.

(3)În cazul în care persoana faţă de care a fost făcută sesizarea recunoaşte faptele care i-au fost imputate în sesizare, comisia poate lua o decizie pe baza sesizării şi poziţiei scrise a părţii reclamate.

(4)Comisia de etică universitară poate convoca suplimentar, în vederea investigării cazului, orice altă persoană considerată a avea informaţii relevante şi, dacă este necesar, poate cere confruntarea părţilor sau poate să solicite date sau copii după documente de la orice persoană care deţine informaţii necesare soluţionării cauzei.

(5) Prezenţa la audieri este obligatorie, iar neprezentarea nemotivată poate fi considerată abatere disciplinară pentru personalul UPG.

(6)Membrii comisiei au obligaţia să analizeze cu obiectivitate, în mod imparţial, faptele sesizate. Orice membru are dreptul de a formula întrebări persoanelor audiate.

(7) În cazul în care partea reclamantă sau partea reclamată solicită excluderea unui membru al comisiei de la judecarea şi analizarea sesizării, din cauza unui conflict de interese, acestuia i se va permite sau i se va impune să se retragă de la investigarea sesizării/reclamaţiei, în funcţie de justeţea solicitării. Comisia de etică universitară va decide prin vot, fără membrul vizat, cu privire la cererea de excludere a membrului. în cazul admiterii cererii, acesta nu va participa la analizarea acestui caz şi nici la vot.

(8) În caz de incompatibilitate sau conflict de interese, orice membru al Comisiei de etică universitară poate formula cerere de abţinere.

(9)Este interzisă exprimarea, în spaţiul universitar sau în afara acestuia, a oricărei opinii cu privire la vinovăţia persoanei cercetate, anterior rezoluţiei finale de stabilire a existenţei abaterii.

(10) Sesizările cu privire la plagiat sunt analizate raportat la condiţiile de legalitate în vigoare la momentul redactării tezei de doctorat care a stat la baza emiterii şi acordării titlului de doctor, respectiv a diplomei de doctor, fără a putea reevalua fondul ştiinţific al tezei de doctorat.

(11) Procedura de verificare se finalizează cu adoptarea unei hotărâri de admitere sau respingere care vizează fondul sesizării, motivată în fapt şi în drept.

**Art.15**

(1) Persoana reclamată are dreptul de a cunoaşte conţinutul integral al dosarului.

Conţinutul dosarului este adus la cunoştinţa celui chemat în faţa comisiei de către secretarul acesteia, pe bază de semnătură.

(2) Pentru apărarea sa, persoana reclamată are dreptul să ceară, în scris, sau să depună documente şi informaţii suplimentare, precum şi să propună martori, înainte de şedinţă sau în şedinţa în care a fost chemată.

(3) Comisia de etică universitară, prin vot, poate admite sau respinge cererea.

(4) Persoanele audiate pe timpul cercetării şi care vor da declaraţii verbale în faţa comisiei, declaraţii transcrise de către secretarul comisiei şi semnate de acestea pe fiecare pagină (fizic sau electronic), vor fi înştiinţate în timp util (minimum 5 zile lucrătoare înaintea datei audierii) asupra datei şi locului şedinţei, prezenţa acestora fiind obligatorie.

(5) Martorii răspund la întrebările comisiei, iar după audiere aceştia părăsesc sala şi nu au dreptul de a interveni pe parcursul şedinţei în niciun fel.

**Art.16**

(1) Dacă ulterior audierii persoanei reclamate/reclamante/martorilor rezultă necesitatea completării dosarului cu noi probe, comisia poate amâna analiza sesizării pentru o altă şedinţă, luând măsuri pentru completarea dosarului.

(2) Membrii comisiei se retrag pentru deliberare şi pentru adoptarea hotărârii în momentul în care preşedintele declară dezbaterile încheiate.

(3) În luarea hotărârii, comisia are în vedere documentele dosarului, caracterul şi gravitatea faptei, împrejurările în care a fost săvârşită fapta şi comportarea anterioară a celui în cauză.

(4) Fiecare membru al comisiei propune una din sancţiunile prevăzute de legislaţia în vigoare.

(5) Raportul de analiză incluzând şi hotărȃrea Comisiei de etică universitară se aprobă cu votul majorităţii simple a membrilor prezenți ai comisiei. Procesele-verbale ale comisiei se semnează de către toţi membrii prezenţi. În dreptul fiecărui nume se precizează prin cuvintele „Sunt de acord cu hotărârea”, sau „Nu sunt de acord cu hotărârea”. Semnarea se poate efectua atât fizic, cât şi electronic.

(6) Hotărârea comisiei semnată de preşedinte reprezintă un act administrativ şi trebuie să cuprindă explicit în textul acesteia faptele care au condus la sancţionarea persoanei vizate, temeiul legal, precum şi considerentele pentru care Comisia de etică universitară a înlăturat argumentele formulate de autorul sesizării. Hotărârea trebuie să fie redactată la data pronunţării.

(7) După luarea hotărârii, dosarul cauzei este prezentat pentru avizare consilierului juridic al UPG. Răspunderea juridică pentru hotărârile şi activitatea comisiei revine Universității.

(8) În baza hotărârilor Comisiei de etică universitară, rectorul aplică sancţiuni personalului didactic, didactic auxiliar şi de cercetare, inclusiv celor cu funcţie de conducere.

(9) Sancţiunile sunt puse în aplicare prin decizie a rectorului.

**Art.17**

(1) Hotărârile Comisiei de etică universitară se publică pe site-ul Universității, cu respectarea legislaţiei privind datele cu caracter personal, prin anonimizarea, după caz, a:

**a)** persoanei care a formulat sesizarea;

**b)** persoanei reclamate, dacă aceasta depune o cerere expresă de anonimizare.

(2) Şedinţele comisiei se pot înregistra, dacă există consimţământul tuturor participanţilor la şedinţă. Şedinţele pot avea loc cu prezenţa fizică a tuturor membrilor, cu prezenţă online sau în format mixt (unii membrii prezenţi fizic, alţi membrii prezenţi online).

**Art.18** Contestaţiile la hotărârile de admitere sau respingere se pot formula în termen de 30 de zile de la comunicare şi se pot depune, în funcţie de obiect, la:

**a)** Comisia Naţională de Etică a Managementului Universitar;

**b)** Comisia Naţională de Atestare a Titlurilor, Diplomelor şi Certificatelor Universitare;

**c)** Consiliul Naţional de Etică a Cercetării Ştiinţifice, Dezvoltării Tehnologice şi Inovării.

**Art.19**

(1) În situaţia în care hotărârea Comisiei de etică universitară nu este contestată în termenul prevăzut la Art. 17, aceasta devine obligatoriu de îndeplinit pentru persoana cercetată şi pentru UPG.

(2) În termen de 30 de zile de la rămânerea definitivă şi obligatorie a hotărârii Comisiei de etică universitară, aceasta este pusă în aplicare la nivelul Universității. Acest lucru se comunică părţilor implicate.

(3) În situaţia în care comisia constată existenţa plagiatului în cadrul unei teze de doctorat se aplică, după caz, prevederile Art. 172 alin. (8) - (11) din Legea învăţământului superior nr. 199/2023, cu modificările şi completările ulterioare.

**Art.20** O ședință a Comisiei de etică universitară se consideră statutară dacă la ea participă un număr de membri corespunzător majorităţii speciale (două treimi din numărul total de membri, rotunjit la cel mai apropiat întreg mai mare) a acesteia.

# CAPITOLUL V

**SANCŢIUNI REFERITOARE LA ÎNCĂLCAREA ETICII UNIVERSITARE ŞI A BUNEI CONDUITE ÎN CERCETARE**

**Art.21** Tipurile de sancţiuni aplicabile personalului didactic, didactic auxiliar şi de cercetare, inclusiv cu funcţie de conducere, pentru încălcarea normelor de etică şi deontologie universitară, sunt:

a) avertismentul scris;

b) retragerea şi/sau corectarea tuturor lucrărilor publicate prin încălcarea normelor de etică şi deontologie universitară;

c) destituirea din funcţia de conducere;

d) interzicerea, pentru o perioadă determinată, a accesului la finanţare din fonduri publice competitive;

e) suspendarea, pe o perioadă determinată de timp între un an şi 5 ani, a dreptului de înscriere la un concurs pentru ocuparea unei funcţii superioare ori a unei funcţii de conducere sau ca membru în comisii de concurs;

f) destituirea din funcţia didactică sau de cercetare.

**Art.22** Tipurile de sancţiuni prevăzute pentru încălcarea normelor de etică şi deontologie universitară, aplicabile studenţilor, studenţilor-doctoranzi, cercetătorilor postdoctoranzi sau altor categorii de cursanţi, sunt:

a) avertismentul scris;

b) anularea rezultatelor evaluărilor;

c) exmatricularea;

d) alte sancţiuni prevăzute de codul de etică şi deontologie universitară al instituţiei de învăţământ superior.

**Art.23**

**(1)** Dacă comisia constată că fapta sesizată se încadrează în una dintre abaterile prevăzute de art.24-28 din HG 305/2024, comisia va aplica una dintre sancţiunile prevăzute la art. 20 şi 21 din prezentul regulament. (2) Sancțiunile stabilite de Comisia de etică universitară trebuie să fie proporţionale cu abaterea comisă. În toată activitatea de analiză a sesizării presupusei fapte de abatere de la Codul de etică şi deontologie universitară, membrii comisiei vor ţine seama de prezumţia de nevinovăţie.

# CAPITOLUL VI CONFIDENŢIALITATEA

**Art.24**

(1) Pe parcursul desfășurării analizei sesizării unei fapte de abatere de la Codul de etică şi deontologie universitară, nu se va permite accesul terţilor la dosar, cu excepţia reprezentanţilor legali ai părţilor, precum şi, dacă este cazul, organelor de stat abilitate să cerceteze fapta respectivă.

(2) Accesul terților la un dosar aflat la Comisia de etică universitară este interzis şi după finalizarea evaluării faptei, cu următoarele excepții:

**a)** membrii ai organismului de contestaţii;

**b)** membrii Consiliului Naţional de Etică;

**c)** organele de stat abilitate, atunci când fapta face subiectul unei investigaţii oficiale şi cu respectarea confidenţialităţii datelor.

**Art.25** Comisia de etică universitară şi comisia de analiză păstrează confidenţialitatea cu privire la identitatea autorului sesizării, a autorului faptei, a abaterilor de la normele de bună conduită, precum și cu privire la toate demersurile făcute în cadrul procesului de analiză, până la comunicarea raportului de analiză autorului sesizării şi părţii reclamate şi publicarea acestuia pe site-ul Universității.

**Art.26** Comisia de etică universitară va păstra documentele pe o durata de 10 de ani, în arhiva UPG.

#

# CAPITOLUL VII

# DISPOZIŢII FINALE

**Art.27** Acoperirea cheltuielilor ocazionate de funcţionarea Comisiei de etică universitară se realizează din veniturile UPG, acordate prin hotărȃrea Consiliului de administraţie.

**Art.28** UPG publică pe site-ul propriu decizia privind componenţa Comisiei de etică universitară, precum şi informaţii cu privire la modalitatea de sesizare a acesteia.

**Art.29**

(1) În baza autonomiei universitare, UPG poate să asigure sprijin de specialitate pentru victimele care au făcut obiectul formelor de abuz sau hărţuire.

(2) Pentru consolidarea sau, după caz, dezvoltarea unei culturi organizaţionale de natură morală şi prevenirea abaterilor de la normele ce privesc etica şi deontologia universitară, UPG are în vedere susţinerea de prelegeri/prezentări pentru membrii comunităţii universitare cu privire la etica şi deontologia universitară.

**Art.30** Ediția 5, revizia 0 a prezentului regulament intră în vigoare la data aprobării în Senatul Universităţii Petrol-Gaze din Ploieşti.